钦定古今图书集成/明伦汇编/闺媛典/第324卷 > 皇清五十七 > 王家柱妻刘氏
## 钦定古今图书集成/明伦汇编/闺媛典/第324卷 > 皇清五十七 > 王家柱妻刘氏

按《贵州通志》：“刘氏，平越人。年十八，归郡庠生王家柱。执妇道甚谨，勤织纴，佐家柱读书。试辄前茅三入，锁闱不售，赍志以殁。子三，长祚久，次祚凝，次祚蕃。女一，皆幼，而蕃尚在襁褓。刘氏年二十七，昼夜哀号，泪尽继之以血，勺水不入口者累日，誓以死从舅姑谓曰：‘汝以身殉夫，独不念诸孤乎？必若所为，是使我既丧其子，又累于孙也’。” 刘乃引刀自断其发，曰：“所不为王氏者，有如此发。” 家固贫，脱簪珥以供丧葬，𦈞绩以养舅姑。舅姑疾，辄废寝食，侍汤药，抢地呼天，请以身代。舅姑用是忘其子死，寿皆百岁，三子相继就外傅。刘躬自课读，至夜分始罢。会苗乱，夜行，劫及其家，执女去，刘直前夺归。苗素闻节妇名，不敢加害。未几，贼陷平越，蕃复被掠，刘百计措金赎归。以是荡析离居，岁无宁日，犹力谋膏火，俾三子咸得卒业，次食廪饩。久、凝俱应明经选，久令蜀楚，所至有声。凝不禄，有女甫半岁妇去，刘育女孙以羹代乳，得不死。其女适郡庠生傅延年，夫妇相继死。遗孤一岁，刘抱归抚育成立。傅氏

一线，赖以不绝。明末，有司以闻，建坊旌表。康熙癸卯，蕃登《贤书》，刘泣下曰：“汝父早夜攻书，冀一售弗得。汝能成父志，稍慰未亡，但恨汝父不及见耳！” 刘性好施予，凡闾里贫不能存者，无论亲疏，随力以济，虽自乏衣食，弗顾也。年七十馀卒。